Davosiz xastalikka chalingan muxlis futbol o‘yiniga borish uchun evtanaziyani kechiktirdi

Belgiyaning “Bryugge” futbol klubining davosiz xastalikka chalingan muxlisi Lorenso Sxonbert sevimli jamoasining g‘alabasini ko‘rish uchun evtanaziyani keyinga qoldirdi, deya xabar bermoqda Independent.

1-mart kuni klub tomonidan tashkil qilingan aksiyada 41 yoshli Sxonbert maydonga qizi bilan chiqdi va ramziy ma’noda to‘pni o‘yinga kiritib berdi, uchrashuvni VIP-lojadan kuzatdi, o‘yin tugagach esa, futbolchilar bilan suhbatlashdi. “Muskron” bilan bahs “Bryugge”ning 3:0 hisobidagi g‘alabasi bilan yakunlandi.
“O‘limimdan oldin so‘nggi bora jamoamning g‘alabasini ko‘rib qolishni istardim. Orzuyim amalga oshdi”, — dedi Sxonbert, uni “Bryugge” ishqibozlari “Hech qachon yolg‘iz qolmaysan” shiori ostida kuzatib qo‘ydi.
Musobaqa tugaganidan bir qancha vaqt o‘tib, muxlisga o‘lim inyeksiyasi yuborildi.